Oorlog kan SA hard tref – SteenhuisenDie DA-leier John Steenhuisen. (Foto: Courtney Africa/ANA) Die DA-leier, John Steenhuisen, waarsku dat die gevolge van die voortslepende konflik tussen Rusland en Oekraïne Suid-Afrikaners die hardste gedurende die winter gaan tref. Dié waarskuwing kom nadat Steenhuisen ses dae lank dele van Oekraïne besoek het in die hoop om eerstehandse inligting oor die stand van sake in te win, en Suid-Afrika se siening oor die gebeure te verduidelik. Die besoek is uit verskeie geledere gekritiseer en daar is aangevoer dat Steenhuisen homself eerder van Suid-Afrika se eie uitdagings moet vergewis, waarvan daar volgens kritici meer as genoeg is. “Die ontnugterendste waarneming wat ek gemaak het tydens my besoek aan Oekraïne was die besef dat hierdie oorlog nog lank nie verby is nie,” sê Steenhuisen. “Ons het ook nou eers die gevolge van hierdie oorlog begin voel, maar dit sal binnekort in vlae kom wat groot lyding vir gewone Suid-Afrikaners gaan veroorsaak,” sê hy. Volgens die leier van die amptelike opposisie sal groot dele van Oekraïne se landbougrond hierdie seisoen onbenut bly lê. Baie burgers is ook reeds in die weermag opgeneem en sal dus nie in staat wees om in hul sektore van die ekonomie te werk nie. “Selfs al sou die gevegte nou ophou, sal die ekonomiese verwoesting – en veral die landbou-aspek daarvan – jare neem om te herstel,” sê hy. Oekraïne is die grootste produsent van sonneblomolie, die derde grootste produsent van mielies en een van die vyf grootste produsente van koring ter die wêreld. Tussen Rusland en Oekraïne lewer dié twee lande byna ŉ derde van die wêreld se koring- en garsuitvoere. Afrika is veral afhanklik van graan uit hierdie streek en volgens Steenhuisen word een uit elke drie stukkies brood wat in Afrika en die Midde-Ooste gemaak word, deur koring van hierdie streek gemaak. “Ons sien reeds stygende pryse as gevolg van beperkings op Oekraïense uitvoere, so dit gaan baie erger word voordat dit beter word,” sê hy. “Dit is hoekom hierdie almal se oorlog is.” Steenhuisen het reeds onderneem om die provinsiale regering in die Wes-Kaap te betrek oor maniere om die plaaslike produksie van gewasse soos koring en olie in die provinsie te versterk in die hoop dat dit Suid-Afrikaners sal help beskerm teen die globale tekorte en stygende pryse. Oekraïners se veerkragtigheid ‘bewonderenswaardig’ Aanvalle in Kiëf duur voort (Maart 2022) (Foto: Aris Messinis/AFP) “Daar is ŉ ongelooflike sterk vasberadenheid onder Oekraïners om te veg om hul land te red, en om te herbou wat reeds vernietig is,” sê Steenhuisen. Talle wêreldleiers het reeds die Oekraïense president, Wolodimir Zelenski, gesmeek om homself en sy land aan Rusland oor te gee, maar volgens Steenhuisen is “oorgee” nie in hierdie burgers se woordeskat nie. “Die eerste ding wat jou opval wanneer jy met leiers, akademici of gewone burgers praat, is dat nie oorgee óf selfbejammering ŉ opsie is nie. “In gebiede waar die Russiese weermag hom reeds onttrek het, het dit net dae geneem vir Oekraïners om met die skoonmaak- en herbouprose te begin. Die strate van Kiëf is grotendeels skoon en netjies, dienste is herstel en selfs brûe en paaie rondom die stad word herbou,” sê hy. “Die mense van Oekraïne doen alles wat hulle kan om hierdie oorlog te beëindig, maar hulle het die res van die wêreld nodig om hulle te steun.” Volgens Steenhuisen was dit opmerklik dat die Oekraïense samelewing, ten spyte van onderlinge verskille, so verenig is. “Ek het verskeie leiers in die regering sowel as leiers in die opposisie ontmoet en met hulle gepraat. Hulle staan ​​almal verenig teen ŉ gemeenskaplike vyand, en hulle het dit baie duidelik gemaak dat hulle nie ŉ kompromie met hierdie vyand sal aangaan nie.” Steenhuisen voer aan dat Suid-Afrika iets hieruit kan leer en eerder saam kan span om die gevolge van hierdie oorlog te hanteer. “Vergeet van faksiegevegte in die regerende party. Vergeet van die sinnelose en eindelose voortsetting van die Covid-19-regulasies. Vergeet daarvan om kinders by die skool te dwing om maskers te dra. Nie een van hierdie goed is belangrik nie,” sê hy. “Soos Oekraïne het ons nou ŉ gemeenskaplike vyand op pad. Daarom moet ons ons hulpbronne en pogings saam sit sodat ons stygende voedselpryse kan beveg, en armoede en hongersnood kan bekamp. “As ons in hierdie taak misluk, sal dit ŉ winter wees wat niemand van ons sal wil onthou nie.”